b'\n_START_ARTICLE_\nVolumen porazdelitve\n_START_PARAGRAPH_\nVol\xc3\xbamen porazdel\xc3\xadtve (tudi vol\xc3\xbamen distrib\xc3\xbacije, oznaka VD) je v farmakologiji prostornina, v kateri se porazdeljuje zdravilna u\xc4\x8dinkovina, ko pride v centralni krvni obtok. Ne gre za dejansko, temve\xc4\x8d teoreti\xc4\x8dno prostornino, ki bi bila potrebna, da bi se aplicirana koli\xc4\x8dina u\xc4\x8dinkovine porazdelila do dejanske izmerjene koncentracije u\xc4\x8dinkovine v krvni plazmi. Volumen porazdelitve se dolo\xc4\x8da tako za peroralno kot parenteralno aplicirana zdravila in ponazarja porazdelitev zdravila med krvno plazmo in drugimi predeli organizma._NEWLINE_VD ponazarja obseg porazdeljevanja u\xc4\x8dinkovine v telesnih tkivih; vi\xc5\xa1ja je vrednost VD, ve\xc4\x8d u\xc4\x8dinkovine se porazdeli iz plazme v tkiva. Vrednost volumna porazdelitve je lahko vi\xc5\xa1ja od dejanske vrednosti volumna teko\xc4\x8din v telesu (okoli 42 litrov pri odraslem \xc4\x8dloveku), kar pomeni, da se taka u\xc4\x8dinkovina kopi\xc4\x8di v tkivu. Na primer ma\xc5\xa1\xc4\x8dobotopne u\xc4\x8dinkovine se kopi\xc4\x8dijo v ma\xc5\xa1\xc4\x8devju, tetraciklini in te\xc5\xbeke kovine v kostnini ipd. in v takih primerih, ko se u\xc4\x8dinkovina kopi\xc4\x8di v dolo\xc4\x8denem tkivu bodisi zaradi aktivnega transporta ali specifi\xc4\x8dne vezave v tkiva, lahko VD tudi ve\xc4\x8dkratno prese\xc5\xbee anatomsko prostornino telesa._NEWLINE_Na splo\xc5\xa1no velja, da je za visoko ma\xc5\xa1\xc4\x8dobotopne (nepolarne) u\xc4\x8dinkovine, u\xc4\x8dinkovine, ki slabo ionozirajo in tiste, ki se slabo ve\xc5\xbeejo na plazemske beljakovine, vrednost porazdelitvenega volumna vi\xc5\xa1ja kot za bolj polarne u\xc4\x8dinkovine in tiste, ki v ve\xc4\x8dji meri ionizirajo ali se bolj ve\xc5\xbeejo na plazemske beljakovine. Vrednosti VD za dolo\xc4\x8deno u\xc4\x8dinkovino so lahko povi\xc5\xa1ane pri ledvi\xc4\x8dnem popu\xc5\xa1\xc4\x8danju (zaradi zastajanja teko\xc4\x8dine v telesu) in odpovedi jeter (zaradi sprememb v volumnu telesnih teko\xc4\x8din in koli\xc4\x8dini plazemskih beljakovin). Pri izsu\xc5\xa1itvi (dehidraciji) pa je lahko porazdelitveni volumen zmanj\xc5\xa1an.'